Eetbare strooitjies help die omgewing - Jou Gesin | Solidariteit WêreldJou Gesin | Solidariteit Wêreld
Tuis › Artikels › Eetbare strooitjies help die omgewing
Eetbare strooitjies help die omgewing
Mense is moeg vir al die plastiese gemors in ons oseane en op land en die nadelige gevolge daarvan. Slim planne word gemaak om plastiekstrooitjies met papierstrooitjies of bioafbreekbare strooitjies te vervang, maar iemand het onlangs 'n bioafbreekbare strooitjie getoets deur dit in die grond te druk; die strooitjie was 'n maand later nog in dieselfde vorm.
'n Inskrywing op Facebook oor 'n seeskilpad met 'n plastiekvurk in sy een neusgat het Leila Siljeur (19), 'n tweedejaar chemiese ingenieurswese-student aan die Universiteit Stellenbosch, só diep geraak dat sy genoop gevoel het om iets te doen om plastiekbesoedeling te help bekamp. Sy het besluit om eetbare en omgewingsvriendelike strooitjies onder haar eie handelsmerk te ontwerp. Met hierdie blink uitvindsel het sy R50 000 in die onlangse Allan Gray Orbis Stigting se Nasionale Jamboree losgeslaan.
Die geregistreerde handelsnaam van Siljeur se strooitjies is Eat Me Straws en bestaan uit drie reekse – gewoon, gesond en streng vegetaries ("vegan").
Die voordeel van hierdie strooitjies is dat hulle nie pap word wanneer jy hulle in 'n vloeistof sit nie. Siljeur glo dit is 'n verbetering op wat sover in die lyn van eetbare strooitjies gedoen is. "Hoewel maatskappye bioafbreekbaar strooitjies vervaardig, beland baie daarvan nog steeds in die see, wat 'n gevaar vir ons seelewe inhou."
Siljeur vertel sy het aan die begin van haar ontwerpproses met verskillende bindings, emulgeer- en glaseerselmiddels rondgespeel omdat sy nie taai strooitjies wou hê wat die smaak van die klant se drankie kon beïnvloed nie. Sy wys daarop dat die tekstuur van die strooitjies 'n mengsel van droplekkers (liquorice) en gedroogde vrugte is.
"Die strooitjies kan gekleur en gegeur word volgens 'n kliënt se opdrag. Ons gebruik verskillende basisse vir die drie reekse – gelatine vir die gewone strooitjies, plante vir die streng vegetariese reeks en vrugte vir die gesondheidsreeks. Die streng vegetariese strooitjies met 'n bessiegeur verkoop baie goed. Ons het ook framboos- en sjokolade-gegeurde strooitjies."
Siljeur sê sy en haar span verkoop sedert verlede jaar op 'n informele grondslag klein hoeveelhede van tussen 10 en 20 eetbare strooitjies aan US-studente. Sy beplan om haar produksie te verhoog sodat sy aan sakeondernemings op Stellenbosch en in ander dele van die land kan verskaf.
"Ons wil een groot bondel aan verskillende besighede verkoop. Ons ideaal is om aan groot kitskoskettings soos KFC en McDonald's en ook gesondheidswinkels te verskaf."
Siljeur sê die prysgeld gaan baie handig te pas kom aangesien hulle wil uitbrei. Kyk uit vir hierdie nuwe uitvindsel. Ondersteun hierdie projek en help om ons land uit die plastiekwoud te verlos.